b"\n_START_ARTICLE_\nJuan Guaid\xc3\xb3\n_START_SECTION_\nPrimers anys i educaci\xc3\xb3\n_START_PARAGRAPH_\nGuaid\xc3\xb3 va cr\xc3\xa9ixer en una fam\xc3\xadlia de classe mitjana. Un avi era sergent de la Gu\xc3\xa0rdia Nacional de Vene\xc3\xa7uela, mentre que l'altre era capit\xc3\xa0 a l'Armada Vene\xc3\xa7olana._NEWLINE_Despr\xc3\xa9s de viure la trag\xc3\xa8dia de Vargas de 1999, que va deixar temporalment sense sostre la seva fam\xc3\xadlia, Guaid\xc3\xb3 va obtenir el seu t\xc3\xadtol de batxiller el 2000. Segons els seus companys, la trag\xc3\xa8dia va influir en les seves opinions pol\xc3\xadtiques despr\xc3\xa9s que el llavors nou govern d'Hugo Ch\xc3\xa1vez don\xc3\xa9s una resposta inefectiva al desastre. _NEWLINE_M\xc3\xa9s endavant, Guaid\xc3\xb3 va aconseguir el t\xc3\xadtol d'enginyer industrial despr\xc3\xa9s de graduar-se a la Universitat Cat\xc3\xb2lica Andr\xc3\xa9s Bello el 2007. Guaid\xc3\xb3 tamb\xc3\xa9 va fer estudis de postgrau a la Universitat George Washington i a l'Institut d'Estudis Superiors d'Administraci\xc3\xb3.\n_START_SECTION_\nActivisme\n_START_PARAGRAPH_\nGuaid\xc3\xb3 va formar part d'un moviment estudiantil que va protestar contra la decisi\xc3\xb3 del govern vene\xc3\xa7ol\xc3\xa0 de no renovar la llic\xc3\xa8ncia de retransmissi\xc3\xb3 a RCTV, un canal de televisi\xc3\xb3 independent. El grup tamb\xc3\xa9 va protestar contra intents de reforma del govern d'Hugo Ch\xc3\xa1vez, incloent-hi el refer\xc3\xa8ndum constitucional de Vene\xc3\xa7uela de 2007._NEWLINE_Guaid\xc3\xb3, juntament amb figures pol\xc3\xadtiques com Leopoldo L\xc3\xb3pez, va esdevenir membre fundador del partit Voluntat Popular el 2009. El 2014 en fou escollit coordinador nacional."